Sag C-303/02

Peter Haackert

mod

Pensionsversicherungsanstalt der Angestellten

(anmodning om præjudiciel afgørelse indgivet af Oberster Gerichtshof (Østrig))

»Ligebehandling af mænd og kvinder − social sikring − førtidspension for arbejdsløse − forskellig pensionsalder for mænd og kvinder«

Sammendrag af dom

1. Socialpolitik − ligebehandling af mænd og kvinder med hensyn til social sikring − direktiv 79/7 − tilladelse til at gøre undtagelse for så vidt angår eventuelle følger for andre ydelser af fastsættelsen af en pensionsalder, der er forskellig for mænd og kvinder – rækkevidde – medlemsstaternes mulighed for efter udløbet af gennemførelsesfristen at vedtage eller ændre foranstaltninger, der er forbundet med den pågældende forskellige pensionsalder – begrænset til forskelsbehandling, som nødvendigvis og objektivt set står i forbindelse med forskellen i pensionsalder

[Rådets direktiv 79/7, art. 7, stk. 1, litra a)]

2. Socialpolitik − ligebehandling af mænd og kvinder med hensyn til social sikring − direktiv 79/7 − tilladelse til at gøre undtagelse for så vidt angår eventuelle følger for andre ydelser af fastsættelsen af en pensionsalder, der er forskellig for mænd og kvinder – forskelsbehandling med hensyn til førtidspension ved arbejdsløshed − lovlig

[Rådets direktiv 79/7, art. 7, stk. 1, litra a)]

1. Den omstændighed, at der i en medlemsstats lovgivning midlertidigt opretholdes en betingelse om pensionsalder, der er forskellig for mænd og kvinder, kan medføre, at der efter udløbet af fristen for gennemførelsen af direktiv 79/7 om gradvis gennemførelse af princippet om ligebehandling af mænd og kvinder med hensyn til social sikring må træffes foranstaltninger, der er uløseligt forbundet med den undtagelsesordning, der er fastsat i direktivets artikel 7, stk. 1, litra a). Såfremt en medlemsstat, der har fastsat en betingelse om pensionsalder, der er forskellig for mænd og kvinder, ikke efter udløbet af fristen for gennemførelsen måtte vedtage eller ændre bestemmelser, der er forbundet med den pågældende forskellige pensionsalder, ville det være ensbetydende med, at den i nævnte artikel fastsatte undtagelse mistede sin effektive virkning.

Såfremt en medlemsstat i medfør af samme direktivbestemmelse for så vidt angår ydelse af alders- og arbejdsophørspensioner fastsætter en pensionsalder, der er forskellig for mænd og kvinder, omfatter den undtagelse, der kan gøres i medfør af ordene »eventuelle følger heraf for andre ydelser« i nævnte bestemmelse, kun den forskelsbehandling, som forekommer i de andre ordninger vedrørende ydelser, for så vidt forskelsbehandlingen nødvendigvis og objektivt er knyttet til den pågældende forskel i pensionsalder. Dette er tilfældet, såfremt denne forskelsbehandling er objektivt nødvendig med henblik på at undgå, at den økonomiske ligevægt i den sociale sikringsordning forstyrres, eller med henblik på at sikre sammenhængen mellem ordningen vedrørende arbejdsophørspensioner og ordningen vedrørende andre ydelser.

(jf. præmis 29 og 30)

2. Undtagelsen fra princippet om ligebehandling af mænd og kvinder med hensyn til social sikring i artikel 7, stk. 1, litra a), i direktiv 79/7 om gradvis gennemførelse af princippet om ligebehandling af mænd og kvinder med hensyn til social sikring skal fortolkes således, at den finder anvendelse på en ydelse, såsom en førtidspension ved arbejdsløshed, for hvilken der er fastsat forskellige aldersbetingelser for mænd og kvinder, når en sådan betingelse i nævnte bestemmelses forstand kan anses for en følge af, at der i den nationale lovgivning er fastsat forskellige aldersbetingelser for mænd og kvinder med hensyn til ydelse af en alderspension.

For det første er den pensionsalder, der er fastsat for den omhandlede ydelse, og den almindelige pensionsalder objektivt set indbyrdes forbundne, ikke blot fordi førtidspensionen ved arbejdsløshed erstattes af en alderspension fra det tidspunkt, hvor den pågældende når den almindelige pensionsalder, men også fordi den alder, der skal være nået for at få ret til denne ydelse, for mænd såvel som for kvinder er treethalvt år før den normale pensionsalder. For det andet har førtidspensionen ved arbejdsløshed til formål at fremrykke alderspensionen i situationer, hvor det på grund af alder, sygdom, nedsat arbejdsevne eller af andre grunde, ikke eller kun med visse vanskeligheder vil være muligt at reaktivere den forsikrede på arbejdsmarkedet i et bestemt tidsrum, således at nævnte ydelse sikrer, at de personer, der ikke længere kan reintegreres på arbejdsmarkedet, kan få en ydelse, inden de har nået den alder, der giver dem ret til alderspension. Det følger heraf, at indførelsen af en sådan forskelsbehandling kan anses for at være objektivt nødvendig med henblik på at sikre sammenhængen mellem førtidspensionen ved arbejdsløshed og alderspensionen.

(jf. præmis 34-38 samt domskonkl.)